정조 10년 · 목
前日亥時。內侍設小斂床。舖褥席及枕布絞。白禾花紬長一橫九。用榴靑雲紋大緞衾。領眞紅大緞。同正白綾。內拱白禾花紬。上倒衣眞紅貢緞絳紗袍。白綿紬中單衣。眞紅杭羅天翼。紫的袷衫。雲紋紗團領。內拱眞紅雲紋袷紗。紫的無紋袷紗快袖。內拱紅杭羅。藍生綃四䙆衫。藍生綃道袍。藍輕光紬中赤莫。內拱綿紬。粉紅輕光紬氅衣。下倒衣絳紗袍裳蔽膝。紫的綿紬周衣。內拱白紬。草綠紗快袖。內拱紅紗。散衣甫羅廣織長衣。軟桃色廣織廣袖二。藍廣織廣袖。紫的無紋鄕織廣袖二。黃廣織廣袖。紫的賞賜緞長衣。以上內拱白禾花紬。粉紅宮絹四䙆衫。縇帽緞。帽緞幅巾。片衣藍綾四。藍廣織二。斂衣衾結絞訖。予改具生布巾。帶生麻腰首絰。百官從服。行小斂奠。擧哀如儀。侍臨者代哭不絕聲。設靈座。立銘旌。絳緞子。廣終幅九尺。尙方所進。上下有軸端用烏梅木用造禮器尺。工曹所進。以泥金篆書曰。王世子梓室。以竹爲杠。如其長。刻螭頭塗黃金。鞱於杠首。有趺。工曹所進。設於靈座之右。朝夕設盥櫛之具。如平時。始設朝夕奠及上食。每日時至。日出朝奠。逮日夕奠。攸司進禮饌。內侍入設於靈座前。設香爐香盒幷燭於其前。設奠於戶外之左。內侍捧魂帛函。出就靈座。內侍以下俯伏哭。代奠官升自東階。詣香案前三上香。酌酒奠于靈座前。連奠三盞。退。食時上食。饍品如平時。惟不用內饍。朝夕奠同儀。夕奠將至撤朝奠。朝奠將至撤夕奠。禮畢。內侍捧魂帛函。入就靈寢。內侍以下哭書哀。有新物則薦之。如上食儀。若非時薦之物。則於朝夕奠及上食兼薦。○敎曰。殯斂凡係用緞品者。皆欲不煩經費。當自內造備。以此分付三房。又敎曰。祭享所用銀器。當自內造下。都監及尙方。皆勿造作。又敎曰。服制因收議。姑未歸一。而各 殿宮祭服。不可不及時待令。令該曹照例磨鍊。待收議歸一造入。各 殿宮內侍宮人掖庭署司謁別監差備員役等祭服次。亦令考例分給。東西班文武官祭服。依丙申年例。卽令戶兵曹上下。○禮曹啓言。成服日罷散及館學生等。以素服於宣仁門外會哭後。服白衣笠帶。請知委。敎以。通化門外擧行。又啓言。設奠時饌品。當依戊申年例設行。請分付都監。敎以。饌品書入。待下批磨鍊。又啓言。取考戊申謄錄。殯宮新物之薦。初喪則像生時。以朔膳中新物薦之。卒哭後。當仍舊封進於殯宮。不可移用於魂宮。返虞後爲始。凡干薦物。別爲封進事載錄。請亦依此例擧行。敎以。置之。又啓言。戊申謄錄。殯宮朝夕奠朔望俗節等祭。宮官及翊衛司官員。陪祭入參。而服色則服其服。百官則別無陪祭之事。請依此擧行。允之。又啓言。梓室加漆時。不可無告由之擧。而累次告由。實涉煩瀆。累次加漆之意。幷入於初次告祝中。似爲合宜。請令藝文館措辭撰出。亦令代奠官因朝奠預告。允之。又啓言。戊申謄錄。五日停朝市。請依此知委。允之。又啓言。王世子小斂後。殿下布巾帶環絰時。宗親文武百官從上服。依下敎問議于時原任大臣。則皆以爲。凡係儀文。多從上服。此是時王制禮。今番亦爲從上服。環絰巾帶。允合情禮云矣。臣等愚見。亦與大臣之意。別無異同。請以此磨鍊。允之。又啓言。禮文內。自初喪至卒哭。竝除服制式暇謝前雜故。卒哭後正至朔望俗節四時及練祥禫祭除雜故。請依禮文擧行。允之。又啓言。戊申年 王世子喪發靷前。百官朝謁。像生時。殯宮行禮。請依此例擧行。允之。又啓言。進香一事。取孝戊申謄錄。只議政府六曹宗親府忠勳府載錄。今亦依此擧行。而各祭祭文。令藝文館製述。進香床。議政府則奉常寺。宗親府則內資寺。進排。忠勳府則自備。各項進香日子。請擇日擧行。從之。又啓言。各道朔膳物膳。依戊申例。限卒哭。以素膳封進事。請行移。從之。又啓言。公除。自今五月十四日成服始。計二十六日滿十三日。同月二十七日爲始。請各衙門開坐。刑殺文書始行。允之。又啓言。王世子五月十一日薨逝。諸道大小奉命使臣及外官。文書到日。於正廳設香卓。以素服烏紗帽黑角帶。入庭。使臣在東。外官在西。重行北向跪。執事者上香。使臣及外官。俯伏哭盡哀。行再拜禮。聞訃第四日成服。其日早晨。設香卓於正廳。去素服着衰服。入庭跪。執事者上香。使臣及外官。俯伏哭盡哀。行再拜禮。其卒哭後改服及練祥禫改服節次。與京官同。諸道觀察使節度使及牧使以上。遣人陳箋陳慰。二品以上外官。雖非牧使。亦進箋。沿邊官不用擧哀。八道及開城府江華府。請令兵曹。撥馬知委。允之。又啓言。戒令事目。喪禮補編戒令條。大中小祀竝停。 宗廟諸 陵殿宮朔望。只行焚香。殿下公除後。行祭如常。一。停樂。卒哭後凡祭皆用樂。一。巷市。公除前廢坐。刑殺文書。亦不啓達。一。禁嫁娶。實職三品以下。許卒哭後借吉三日。堂上曾經侍從以上。小祥後乃行吉禮。官卑而差遣職事高者從高。邊官者從新。貶者從舊。一。禁屠宰。公除前事載錄。依此擧行之意。撥馬行會。○吏曹啓言。因禮曹啓辭。殯宮獻祭時。宗親及功臣子孫一人。請依舊例。令宗簿寺及忠勳府差出。從之。○三都監啓言。司僕正尹㬦。文學尹長烈。前校理李東郁。都廳差下。前奉事李義肅。前參奉李一源。禁府都事趙應鎭。前參奉尹行醇。前敎官金載謙。前參奉黃瑗。前都事魚在沼。前參奉尹光心。前參奉黃仁煦。請監造官差下。以爲分掌擧行。從之。又啓言。監造官禁府都事趙應鎭。時帶詞訟劇務。請令該曹。閒司相換。都廳李東郁及監造官無職名人。亦令該曺付軍職。允之。○殯宮都監啓言。凡事依倣戊申前例。而禮曹儀軌。多致落漏。無以憑考。在前如此之時。有春秋館下庫儀軌請出之例。請分付本館。使之出送各都監。允之。○墓所都監啓言。闕內待令郞廳。請依例以入直武臣兼宣傳官。輪回察任。允之。○殯宮都監分掌別單。都監郞廳。司僕寺正尹㬦。一房郞廳。禮曹正郞金致光。戶曹正郞洪元燮。二房郞廳。兵曹正郞尹載命。工曹正郞李性淳。三房郞廳。漢城府制官宋厚淵。○墓所都監分掌別單。三物所郞廳。禮曹正郞李景溟。造成所郞廳。司䆃寺僉正鄭杆。監造官。前參奉尹光心。爐冶所郞廳。濟用監判官尹晚東。補土所郞廳。兵曹正郞李秉喆。監造官。前參奉黃瑗。大浮石所郞廳。司僕寺主簿沈原之。小浮石所監造官。前參奉黃仁煦。輸石所監造官。前都事魚在沼。○禮葬都監分房別單。一房郞廳。禮曹佐郞崔重圭。刑曹正郞李遠培。監造官。前參奉尹行醇。二房郞廳。兵曹佐郞柳文養。工曹正郞李海敷。監造官。前奉事李義肅。三房郞廳。司僕寺別官洪景厚。監造官。前敎官金載謙。○殯宮都監事目。一。都監處所。延喜門內燈燭房排設。一。堂上郞廳。依前例除本仕上直。凡公會勿參。差祭安徐。一。堂上郞廳印信各一顆。令該曹進排。一。應役工匠及所用雜物。各該司推捉進排。一。錄事書寫書吏庫直。以各衙門有料布人移差。使令亦以各衙門有料布者捉來使喚。一。朝夕奠牀看品時。堂上郞廳各一員及奠物監造官。幷進參。朔望奠別奠看品時。都監堂上郞廳及禮曹郞廳該司郞廳。幷皆進參。一。朝夕奠及朔望奠造果時。該司官員領率熟手。直宿監造。一。應行雜物。各該司官員。躬親進排。一。堂上郞廳。雖或除授臺諫。仍察其任。勿許遞易。一。應行諸事。遲晚官吏入啓推治。下入直囚論罪。分付各司時用粉牌。一。本都監文書守直軍士。令兵曹依例定送。○墓所都監事目。一。郞廳監造官除本仕。凡公會勿參。差祭安徐。一。郞廳六員內。前校理李東郁。都廳稱號。其餘五員。各所分掌。一。別工作監役官。長興庫官員。燔瓦所監造官。令各其司分差。一。京都監處所。吏曹設行。一。相地官醫官計士。令各其司定送。一。各該司怠慢官吏入啓處置。下人則囚禁治罪。凡分付時用粉牌。一。堂上郞廳所用印信各一顆。以禮曹所在取用。一。各道時急公事。行移時。撥馬下送。一。今番墓所役軍。依近例除僧軍。以募軍赴役。一。都監堂上郞廳。墓所及浮石所出入時。依近例除肅拜往來。一。都監所用材木及石物輸運雪馬童車所造材木。依前例私儲取用。勿論士夫家墓山。䂨伐取用。一。應用雜物中細瑣物件。勿爲啓稟。自都監直爲移文取用。一。役軍救療藥物。令各該司待令進排。○禮葬都監事目。一。郞廳六員內。侍講院文學尹長烈。都廳稱號。兵曹佐郞柳文養。禮曹佐郞崔重圭。刑曹佐郞李遠培。工曹佐郞李海敷。司僕寺判官洪景厚。分三房檢飭。一。監造官三員內。一房二房三房各一員。役事監董。一。都監處所。依例刑曹工曹司譯院排設。一。都廳郞廳監造官。除本仕上直。凡公會勿參。除服制式暇。差祭安徐。一。行用紙筆墨。令各該司量宜進排。一。堂上都廳印信各一顆。以禮曹所在取用。一。各房諸色匠人料布雜物。量宜取用於兵曹。一。別工作監造官。令繕工監擇定。一。各道時急公事。依例撥馬知委。一。都監堂郞。雖或除授臺職。勿許遞易。一。各司遲晚官吏入啓推治。下入直囚論罪。分付各司。時用粉牌。一。文書守直軍士四名。令兵曹依例定送。○兵曹陪衛別單。十二日哭臨時侍衛。十三日大斂。十四日成服哭臨時。侍衛及服色同。兵曹都總府。以上入直堂郞。別雲劍五衛將。二員。宣傳官武臣兼宣傳官。以上入直。諭書差備。忠義衛。銀印差備。忠義衛。陽繖扇差備。忠義衛。日傘差備。兼司僕。侍衛人員服色。黑笠黑天翼。去笠飾佩劍弓矢。十三日靈床移奉瑶華堂時陪衛。兵曹都總府。以上堂上郞廳各一員。翊衛司。翊衛二員佩劍。司禦二員佩劍弓矢。五衛將。二員。武臣兼宣傳官。六員。日傘差備。羽林衛。陽繖扇差備。忠贊衛。陪衛人服色。依常時例擧行。十三日大斂哭臨時。別雲劍四。李在協李★(土+甲)金履素金尙集。預差二。閔鍾顯趙鼎鎭。十四日親臨成服時侍衛服色。與十二日哭臨時同。禁軍等出入番全數。各其將及別將率領。着黑戰笠白戰服。延喜門外分左右侍衛。事畢後。待標信罷出。別雲劍。以前受點人員。仍爲使用。